Иван Вазов
Източният Бонапарт

chitanka.info

На една илюстрована карта

на кон яхнал видях Бонапарта.

Но не оня, що царства разклати,

що го Англия пленник изпрати

там на острова сред океана

да умре — и безсмъртен остана;

но не оня, що цяла вселена

със войни и с победи разтресе:

към Египет се вихрен понесе,

победй при Ваграм и при Йена,

взе Берлин, Рим, Москва и Виена

и в безсмъртьето жив се възнесе.

Но тоз, кой, пръв глупец при глупците,

сръбский кораб блъсна о скалите

и в провалата Сърбия хакна,

кой без шапка от Призрен побягна

и баща си в Албанйя изпрати

гост на вълците гладни зъбати;

този, що епопея създаде

от безумства, позор и злочинства

и с безброй прочу се безчинства,

що геройски плесница в Щип даде

на невинно девойченце мало,

че се българка то назовало!

Февруари 1916 г.

Видях неотдавна сръбска илюстрована пощенска карта, която даваше поразителен израз на болезненото сръбско грандоманство. Там престолонаследникът княз Александър, върховен вожд на сръбските войски и такъв на „Военната лига“, която осуети помирението с България, бе представен горделиво яхнал на кон, с тоя надпис отгоре: „Източни Бонапарт!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.